# REPUBLIKA HRVATSKA

# ZAGREBAČKA ŽUPANIJA

**GRAD SAMOBOR**

**Gradsko vijeće**

KLASA: 021-05/17-01/3

URBROJ: 238-11-04/3-17-17

Samobor, 13.06.2017.

## ZAPISNIK

s konstituirajuće sjednice Gradskog vijeća Grada Samobora, održane 13. lipnja 2017. godine u prostorijama Gradske vijećnice Grada Samobora, Trg kralja Tomislava 5, Samobor.

**Započeto u 11.00 sati**.

**NAZOČNI VIJEĆNICI:** Petra Babojelić, Franjo Bedeničić, Miljenko Bišćan, Željko Bošković, Davor Daničić, Marinko Džepina, Irena Franceković, Damir Gorišek, Maja Gračanin, Ivan Horvat, Vinko Jaklenec, Đurđica Jančikić, Irena Kapor, Ivan Kaselj, Svebor Labura, Željko Mataušić, Lovro Mihelić, Andrija Noršić, Ivan Patekar, Zlatko Rešetar, Vladimir Skendrović, Damir Skok, Miran Šoić, Ivana Šolčić, Franjo Štefanić

**IZOČNI VIJEĆNICI**: Vinko Jaklenec - opravdao

**PROČELNICA:** Ana Vlah

**OSTALI:**

* Krešo Beljak, gradonačelnik Grada Samobora
* Sanja Horvat Iveković, zamjenica gradonačelnika Grada Samobora
* Željko Stanec, zamjenik gradonačelnika Grada Samobora
* Darko Župančić, predsjednik Gradskog izbornog povjerenstva
* Željko Radovanić, Mario Anušić, Valentina Horvat, Mladen Ogrinc, Zvonko Župančić, Juro Horvat, pročelnici Grada Samobora
* te ostali uzvanici

**Predstavnici sredstava javnog priopćavanja.**

**ZAPISNIČARKA:** Nada Gorišek

JOŠKO BULE – Dobar dan svima, otvaram konstituirajuću sjednicu Gradskog vijeća Grada Samobora.

Himnu molim.

HIMNA "Lijepa naša domovino"

Molim minutu šutnje za sve poginule hrvatske branitelje.

Hvala im i slava im.

JOŠKO BULE - Pozdravljam sve nazočne, posebice gradonačelnika Grada Samobora i saborskog zastupnika gosp. Krešu Beljaka, kojem ujedno čestitam za starog i novog gradonačelnika, zamjenicu gradonačelnika Sanju Horvat Iveković i zamjenika gradonačelnika Željka Staneca. Pozdravljam Darka Župančića, suca Općinskog suda u Novom Zagrebu i voditelja Stalne službe u Samoboru, te predsjednika Gradskog izbornog povjerenstva Grada Samobora, koje je utvrdilo rezultate lokalnih izbora, pročelnika upravnih odjela Grada Samobora i prisutne medije.

Ja sam Joško Bule, predstojnik Ureda državne uprave u Zagrebačkoj županiji i sukladno članku 87. Zakona o lokalnim izborima i Odluci državnog tajnika Ministarstva uprave, gosp. Darka Nikića, imam ovlaštenje za sazivanje konstituirajućih sjednica, odnosno utvrđivanja prvog člana s kandidacijske liste koja je dobila najveći broj glasova.

Molim gđu Anu Vlah, pročelnicu Gradske službe da prozivkom vijećnika utvrdi kvorum na sjednici.

**ANA VLAH** – Pristupamo utvrđivanju kvoruma na konstituirajućoj sjednici prozivkom vijećnika.

**JOŠKO BULE** – Utvrđujem da su od 25 vijećnika nazočna 24 vijećnika i 1 izočan.

Za sjednicu predlažem sljedeći

**DNEVNI RED**

1. Izbor Mandatne komisije
2. Izvješće Mandatne komisije i verifikacija mandata,

- Utvrđivanje člana predstavničkog tijela koji će predsjedavati sjednicom do izbora predsjednika

- Svečana prisega članova predstavničkog tijela

1. Izbor Odbora za izbor i imenovanja
2. Izbor predsjednika i potpredsjednika Gradskog vijeća.

Valja napomenuti da se o ovom dnevnom redu ne glasa, a dopuniti se može kasnije, to ovisi o vama.

 **Prelazimo na rad po utvrđenom Dnevnom redu.**

**AD1.**

 **JOŠKO BULE –** Prelazimo na prvu točku dnevnog reda – Izbor Mandatne komisije.

 Sukladno članku 39. Statuta Grada Samobora i članku 6. Poslovnika Gradskog vijeća Grada Samobora, Gradsko vijeće bira Mandatnu komisiju na konstituirajućoj sjednici na prijedlog privremenog predsjednika ili najmanje 1/3 vijećnika.

 Mandatna komisija radno je tijelo Gradskog vijeća i ima predsjednika i dva člana, a sastav radnih tijela u pravilu odgovara stranačkoj strukturi Gradskog vijeća.

**Sada bih predložio stanku od 10 minuta sukladno Poslovniku, a može i kraće.**

**ANA VLAH -** Prije svega trebamo utvrditi Mandatnu komisiju, te bih pitala da li 1/3 vijećnika ima prijedlog za utvrđivanje Mandatne komisije. Ako ima, molim da se iznese koji bi to bio prijedlog.

 MAJA GRAČANIN **-** Mi, gradski vijećnici imamo 9 vijećnika koji daju prijedlog (Petra Babojelić, Maja Gračanin, Ivan Horvat, Davor Daničić, Miran Šoić, Franjo Štefanić, Ivana Šolčić, Miljenko Bišćan i Željko Mataušić), te predlažemo za članove Mandatne komisije:

1. Irenu Kapor, za predsjednicu
2. Damira Gorišeka, za člana

 3. Franju Štefanića, za člana

 Ovaj prijedlog imamo i u pisanom obliku vlastoručno potpisan od 9 vijećnika, te ga prilažemo Zapisniku.

 **JOŠKO BULE** – Otvaram raspravu po ovaj točci.

 Ukoliko nema nikog za raspravu, zaključujem raspravu.

 Tko je za ovakav sastav Mandatne komisije?

 Nakon provedenog glasovanja Gradsko vijeće Grada Samobora jednoglasno (24 "za") donijelo je sljedeći

**ZAKLJUČAK**

**o izboru Mandatne komisije**

**I.**

 U Mandatnu komisiju Gradskog vijeća Grada Samobora, za mandatno razdoblje Gradskog vijeća, izabrani su:

1. Irena Kapor, Dubrava Samoborska 23, Samobor, za predsjednicu
2. Damir Gorišek, Janka Staničića 15, Samobor, za člana
3. Franjo Štefanić, Kostanjevec Podvrški 7, Bregana, za člana

**II.**

 Ovaj zaključak stupa na snagu danom donošenja, a objavit će se u Službenim vijestima Grada Samobora.

**AD2.)**

 **JOŠKO BULE –** Prelazimo na drugu točku dnevnog reda – Izvješće Mandatne komisije i verifikacija mandata.

Da li trebate pauzu?

 **ANA VLAH** - Molila bih vijećnike da nakratko napuste vijećnicu kako bi Mandatna komisija mogla sjesti i utvrditi izvješće. Manje od deset minuta, maksimalno tri do četiri minute pauza.

 **Nastavlja se s radom sjednice.**

 **JOŠKO BULE** – Pozivam predsjednicu Mandatne komisije gđu Irenu Kapor da podnese Izvješće o provedenim izborima za Gradsko vijeća, izabranim vijećnicima, podnesenim ostavkama, mirovanjima mandata i zamjeniku vijećnika.

IRENA KAPOR– Podnosim Izvješće Mandatne komisije:

**I.**

 Na lokalnim izborima održanim dana 21. svibnja 2017. godine u Gradsko vijeće Grada Samobora izabrani su sljedeći vijećnici:

1. MIRAN ŠOIĆ
2. VINKO JAKLENEC
3. MAJA GRAČANIN
4. IVAN HORVAT
5. MARINKO DŽEPINA
6. MILJENKO BIŠĆAN
7. IRENA KAPOR
8. PETRA BABOJELIĆ
9. DAMIR GORIŠEK
10. ANDRIJA NORŠIĆ
11. IVANA ŠOLČIĆ
12. FRANJO ŠTEFANIĆ
13. ĐURĐICA JANČIKIĆ
14. DAVOR DANIČIĆ
15. ŽELJKO BOŠKOVIĆ
16. ŽELJKO MATAUŠIĆ
17. VLADIMIR SKENDROVIĆ
18. FRANJO BEDENIČIĆ
19. IVAN KASELJ
20. LOVRO MIHELIĆ
21. SVEBOR LABURA
22. DAMIR SKOK
23. IVAN PATEKAR
24. IRENA FRANCEKOVIĆ
25. ZLATKO REŠETAR

**II.**

Kreši Beljaku, Željku Stanecu i Sanji Horvat Iveković izabranima s kandidacijske liste HSS - SDP mandat se stavlja u mirovanje po sili zakona, iz razloga što su izabrani za gradonačelnika i zamjenike gradonačelnika Grada Samobora, te ih zamjenjuju Davor Daničić, Željko Bošković i Željko Mataušić, neizabrani kandidati s kandidacijske liste HSS – SDP.

**III.**

Ovo izvješće stupa na snagu danom donošenja, a objavit će se u Službenim vijestima Grada Samobora.

 **JOŠKO BULE** – Ovim Izvješćem Mandatne komisije utvrđen je sastav Gradskog vijeća Grada Samobora.

 Svim vijećnicama i vijećnicima čestitam i želim puno uspjeha u narednom mandatu.

Sada idemo na podtočku - Utvrđivanje člana predstavničkog tijela koji će predsjedavati sjednicom do izbora predsjednika.

Molim predsjednicu Mandatne komisije gđu Irenu Kapor da utvrdi koji je to prvi izabrani član s kandidacijske liste koja je dobila najveći broj glasova, a kako bi isti predsjedavao sjednicom do izbora predsjednika.

 **IRENA KAPOR** - Miran Šoić je prvi izabrani član s kandidacijske liste koja je dobila najviši broj glasova i slijedom toga predsjedava sjednicom do izbora predsjednika.

 **JOŠKO BULE** - Molim gosp. Mirana Šoića da preuzme i nastavi s vođenjem sjednice.

**ZAPISNIČARKA PROČELNICA PREDSTOJNIK**

Nada Gorišek Ana Vlah, dip.iur. Joško Bule, dip.iur.

 **MIRAN ŠOIĆ** - Poštovane dame i gospodo vijećnici, gospodine predstojniče, drugi gosti i predstavnici javnih medija, sve vas pozdravljam i nastavljam s vođenjem konstituirajuće sjednice Gradskog vijeća.

Otvaram podtočku - Svečana prisega članova Gradskog vijeća.

Molim gđu Anu Vlah, pročelnicu, da da kratke upute za davanje prisege kao što je to uobičajeno.

**ANA VLAH** - Dat ćemo prisegu na način da će privremeni predsjednik gosp. Šoić najprije izgovoriti tekst prisege, nakon čega ćete vi po redu, kako sjedite, jedan po jedan ustajati i izgovarati riječ "Prisežem". Nakon toga ćete potpisati tekst prisege, koji se nalazi ispred vas, i predati ga ovdje na klupe.

Pozivam gosp. Šoića da pročita tekst prisege.

 **MIRAN ŠOIĆ** - Pristupam čitanju teksta prisege:

 **”Prisežem da ću prava i obveze vijećnika Gradskog vijeća obavljati savjesno i odgovorno radi gospodarskog i socijalnog probitka Grada Samobora i Republike Hrvatske, da ću se u obavljanju dužnosti vijećnika pridržavati Ustava, zakona i Statuta Grada Samobora i da ću štititi ustavni poredak Republike Hrvatske.”**

 **ANA VLAH** - Sada pozivam poštovane vijećnike da ustanu, a krenut ćemo od gos. Skendrovića da izgovori riječ "Prisežem", a potom da potpišu tekst prisege koji se nalazi ispred njih.

 **Gradski vijećnici redom su izgovorili “prisežem” i tekst prisege vlastoručno potpisali, a isti je sastavni dio Zapisnika zajedno s prozivkom.**

**AD3**.**)**

 **MIRAN ŠOIĆ** – Prelazimo na treću točku dnevnog reda – Izbor Odbora za izbor i imenovanja.

 Sukladno članku 39. Statuta Grada Samobora i članku 6. Poslovnika Gradskog vijeća Grada Samobora, Gradsko vijeće bira Odbor za izbor i imenovanja na konstituirajućoj sjednici na prijedlog privremenog predsjednika ili najmanje jedne trećine vijećnika. Odbor prema Poslovniku i Statutu ima predsjednika i 4 člana.

Kao privremeni predsjednik za članove Odbora za izbor i imenovanje predlažem:

1. Petru Babojelić, za predsjednicu
2. Ivana Horvata, za člana
3. Davora Daničića, za člana
4. Marinka Džepinu, za člana
5. Anitu Scheliga, za članicu

Da li ima drugih prijedloga 1/3 vijećnika?

 S obzirom da se nitko ne javlja za riječ zaključujem raspravu i dajem na glasovanje, tko je za ovakav sastav Odbora za izbor i imenovanje.

 Nakon provedenog glasovanja Gradsko vijeće Grada Samobora jednoglasno je (24 "za") donijelo sljedeći

# ZAKLJUČAK

**o izboru Odbora za izbor i imenovanja**

**I.**

 U Odbor za izbor i imenovanja Gradskog vijeća Grada Samobora, za mandatno razdoblje Gradskog vijeća, izabrani su:

1. Petra Babojelić, Celine Samoborske 22, Samobor, za predsjednicu
2. Ivan Horvat, Grdanjci 67/a, Grdanjci, za člana
3. Davor Daničić, Slavonska ulica 11, Samobor, za člana
4. Marinko Džepina, Domaslovec, Domaslovečka ulica 4/A, Samobor, za člana
5. Anita Scheliga, Slave Raškaj 9, Samobor, za članicu

**II.**

 Ovaj zaključak stupa na snagu danom donošenja, a objavit će se u Službenim vijestima Grada Samobora.

**AD4.)**

 **MIRAN ŠOIĆ –** Prelazimo na četvrtu točku dnevnog reda – Izbor predsjednika i potpredsjednika Gradskog vijeća Grada Samobora.

 Sukladno članku 13. Poslovnika Gradskog vijeća, predsjednik Gradskog vijeća bira se na konstituirajućoj sjednici, većinom glasova svih vijećnika, a potpredsjednici Gradskog vijeća isto se tako biraju u pravilu na konstituirajućoj sjednici, odnosno danas.

Dajem kratku stanku od desetak minuta, da se Odbor za izbor i imenovanje povuče i utvrdi prijedloge.

 **ANA VLAH** - Ja isto predlažem da se Odbor povuče van, to je malo zgodnije i praktičnije, a vi vijećnici ćete pričekati.

 **Privremeni predsjednik daje pauzu.**

#  Nastavlja se s radom sjednice.

 **MIRAN ŠOIĆ** - Pozivam predsjednicu Odbora za izbor i imenovanja, gđu Petru Babojelić da iznese prijedlog.

 **PETRA BABOJELIĆ** – Odbor za izbor i imenovanje predlaže Gradskom vijeću da za predsjednika Gradskog vijeća izabere gosp. Mirana Šoića.

**MIRAN ŠOIĆ** – Otvaram raspravu.

S obzirom da se nitko ne javlja za riječ zaključujem raspravu.

Tko je da se za predsjednika Gradskog vijeća izabere gosp. Miran Šoić kao što je to predložio Odbor za izbor i imenovanje?

Nakon provedenog glasovanja Gradsko vijeće Grada Samobora jednoglasno je (24 "za) donijelo sljedeći

# ZAKLJUČAK

**o izboru predsjednika Gradskog vijeća**

**I.**

**Miran Šoić,** Giznik 2, Samobor, izabran je za predsjednika Gradskog vijeća Grada Samobora, za mandatno razdoblje Gradskog vijeća.

**II.**

Ovaj zaključak stupa na snagu danom donošenja, a objavit će se u Službenim vijestima Grada Samobora.

**MIRAN ŠOIĆ -** Dozvolite mi,poštovane dame i gospodo, kolege vijećnice i vijećnici, da se zahvalim na ukazanom povjerenju, koje ste mi iskazali izabravši me za predsjednika Gradskog vijeća Grada Samobora.

Ovo Gradsko vijeće vodit ću u ovom mandatu sukladno zakonskim odredbama, Statutu Grada Samobora i Poslovniku Gradskog vijeća, u interesu svih građana Grada Samobora. Sve vas pozivam bez obzira na stranačku pripadnost na punu suradnju i obostrano uvažavanje, bez obzira na to da ima svaki različito mišljenje ali sve u jednom cilju, a to je da bude interes i dobrobit našega grada ispred svega i razvoj samog grada dalje. Tako da u tom dijelu budimo tolerantni i borimo se argumentima, te usvajajmo rješenja koja će biti na dobrobit naših građana koji su nam dali svoje povjerenje na lokalnim izborima.

 Još jednom Vam se zahvaljujem.

 **JOŠKO BULE** - Budući da ste izabrali predsjednika Gradskog vijeća, vaše Gradsko vijeće smatra se konstituirano. Želim izabranom predsjedniku puno uspjeha u radu, te mu ovim putem čestitam.

 **MIRAN ŠOIĆ** - Zahvaljujem se gosp. Jošku Buleu na suradnji.

**ZAPISNIČARKA PROČELNICA PRIVREMENI PREDSJEDNIK**

 **Nada Gorišek Ana Vlah, dipl.iur. Miran Šoić**

**Nastavljamo dalje s radom po četvrtoj točci Dnevnog redu.**

**A)**

**MIRAN ŠOIĆ** - Nastavljamo dalje s radom po 4. točki dnevnog reda - Izbor potpredsjednika Gradskog vijeća.

Dakle, glasa se za dva potpredsjednika Gradskog vijeća, ali prema Poslovnika za svakog kandidata se glasa pojedinačno.

 Molim gđu Petru Babojelić da iznese prijedlog za potpredsjednika Gradskog vijeća.

 **PETRA BABOJELIĆ –** Odbor zaizbor i imenovanja predlaže Gradskom vijeću da za potpredsjednika Gradskog vijeća izabere Vinka Jakleneca. Međutim, gosp. Jaklenec je danas opravdano odsutan, radi bolesti, tako da Odbor za izbor i imenovanja Gradskom vijeću predlaže da se po ovoj točci dnevnog reda glasa na idućoj sjednici koja će biti 12.07.2017.

 **MIRAN ŠOIĆ -** Čuli smo predsjednicu Odbora, pitam da li smo suglasni ili da li prihvaćamo ovakav prijedlog Odbora.

**Nakon provedenog glasovanja Gradsko vijeće Grada Samobora većinom glasova (20 "za", 3 "protiv" i 1 "suzdržan") prihvatilo je prijedlog Odbora za izbor i imenovanje da se na sljedećoj sjednici Gradskog vijeća izabere gosp. Vinko Jaklenec za potpredsjednika Gradskog vijeća Grada Samobora.**

**B)**

**MIRAN ŠOIĆ -** Molim predsjednicu Odbora za izbor i imenovanja, gđu Petru Babojelić da iznese prijedlog za drugog potpredsjednika Gradskog vijeća.

**PETRA BABOJELIĆ -** Za drugog potpredsjednika Gradskog vijeća pristigla su 2 prijedloga. Prvi je da se za potpredsjednicu Gradskog vijeća izabere Maja Gračanin, a drugi je pristigao iz reda predstavničke manjine koji predlažu za potpredsjednika Gradskog vijeća gosp. Vladimira Skendrovića.

Nakon dužeg razmatranja oba prijedloga, Odbor za izbor i imenovanja predlaže Gradskom vijeću da za drugog potpredsjednika Gradskog vijeća izabere gđu Maju Gračanin.

 **MIRAN ŠOIĆ** - Otvaram raspravu.

 **VLADIMIR SKENDROVIĆ** - Na početku bih želio čestitati pobjedničkoj strani na izboru, na izboru gosp. gradonačelniku i njegovim zamjenicima, smatram da su na jedan izuzetno kvalitetan način dobili ove izbore. Smatram da smo u tom izbornom procesu jedni i drugi, uvjetno rečeno, pokazali zavidnu razinu korektnosti i kroz izjave prije i kasnije, oporbeni vijećnici koji su se značajno pojačali u svom brojčanom dijelu, tako da imamo više od 1/3, smatrali smo i u direktnom razgovoru, da bi najmanje što možemo u naredne četiri godine učiniti da bude u skladu s određenom demokratskom procedurom, članak 13. Poslovnika Gradskog vijeća Grada Samobora, koji omogućava kroz riječ "u pravilu", pravila su da se poštuju i da se omogući u skladu s njima raditi. Smatrali smo da bi bilo korektno da predstojnička većina prihvati prijedlog te 1/3, i više od 1/3, i da nam dozvoli, možemo slobodno reći u jednom formalnom dijelu, čak ne toliko i sadržajnom, da budemo zastupljeni i da pošalje poruku građanima grada Samobora u kom smjeru će ova gradska uprava i ovo Gradsko vijeće u narednom periodu raditi. Neprihvaćanjem tog dijela, smatram da šaljete jednu krivu poruku, to je vaše pravo, legitimno, vi ćete to većinom ruku ovdje potvrditi uskoro, ali želim reći da je to žalosno na nivou Grada Samobora ne poštivati volju više od 1/3, s 52% uz pomoć D'hondtove metode, dosegli ste zavidan nivo, ali negirati mogućnost da 9 zastupnika bude zastupljeno s jednim potpredsjedničkim mjestom, po meni osobno, i za moju stranku potop demokracije.

**MIRAN ŠOIĆ** - S obzirom da se više nitko ne javlja za riječ zaključujem raspravu i dajem Prijedlog Odbora na glasovanje da se za potpredsjednicu izabre gđa Maje Gračanin.

Nakon provedenog glasovanja Gradsko vijeće Grada Samobora većinom glasova (15 "za", 8 "protiv" i 1 "suzdržan") donijelo je sljedeći

# ZAKLJUČAK

**o izboru potpredsjednice Gradskog vijeća**

**I.**

**Maja Gračanin,** Đure Basaričeka 9/2, Bregana, izabrana je za potpredsjednicu Gradskog vijeća Grada Samobora, za mandatno razdoblje Gradskog vijeća.

**II.**

Ovaj zaključak stupa na snagu danom donošenja, a objavit će se u Službenim vijestima Grada Samobora.

 **Predsjednik Gradskog vijeća Grada Samobora gosp. Miran Šoić, čestita novoizabranoj potpredsjednici Gradskog vijeća i poziva je da dođe sjesti za stol da pomogne u daljnjem vođenju sjednice.**

**MAJA GRAČANIN** - Poštovani predsjedniče Gradskog vijeća, čestitam vam na današnjoj izabranoj funkciji, pozdravljam sve kolegice i kolege vijećnike, te im ovim putem čestitam na izboru u ovaj cijenjeni dom, ujedno se zahvaljujem na povjerenju koji ste mi ukazali za ovu funkciju i nadam se da ćemo svi zajedno raditi za dobrobit našeg grada i građana koji ovdje žive.

 **Nastavlja se s radom sjednice.**

**MIRAN ŠOIĆ** - Kao što je predviđeno Poslovnikom, u članku 15., može se predložiti dopuna dnevnog reda konstituirajuće sjednice sa sljedećim točkama, što ste uz poziv dobili.

Predlažem da nastavimo sjednicu s dopunom dnevnog reda:

5. Godišnji izvještaj o izvršenju Proračuna Grada Samobora za 2016. godinu

6. Prijedlog zaključka o izboru Odbora za statutarno - pravna pitanja

7. Prijedlog zaključka o izboru Odbora za dodjelu nagrada i priznanja

8. Ostale informacije.

Stavljam na glasovanje gore navedeni prijedlog dnevnog reda.

Nakon provedenog glasovanja Gradsko vijeće Grada Samobora jednoglasno je (24 "za") usvojilo sljedeću

**DOPUNU DNEVNOG REDA**

1. Godišnji izvještaj o izvršenju Proračuna Grada Samobora za 2016. godinu
2. Prijedlog zaključka o izboru Odbora za statutarno - pravna pitanja
3. Prijedlog zaključka o izboru Odbora za dodjelu nagrada i priznanja Grada Samobora
4. Ostale informacije.

**Prelazi se na rad po usvojenom Dnevnom redu.**

**AD5.)**

MIRAN ŠOIĆ – Prelazimo na petu točku dnevnog reda - Godišnji izvještaj o izvršenju Proračuna Grada Samobora za 2016. godinu.

Molim gosp. Željka Radovanića, pročelnika Upravnog odjela za financije da u ime predlagatelja da uvodno obrazloženje.

ŽELJKO RADOVANIĆ - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

 **MIRAN ŠOIĆ** - Otvaram raspravu.

 **VLADIMIR SKENDROVIĆ** - Iluzorno je uopće raspravljati o nečemu što je netko 2015. u nekom drugom sazivu donio, ali naravno poštujući zakonsku proceduru mi ćemo to danas odraditi. Klub vijećnika HDZ-a, nadam se, neće glasati za ovo izvršenje iz razloga jer ova skupina ljudi koja predstavlja HDZ nije učestvovala u kreiranju istoga, niti je u njegovoj realizaciji, tako da ne možemo niti podržati, a ni biti protiv, bit ćemo suzdržani.

 Ima dosta nesrazmjernih dijelova, analizirali smo to, ne bi željeli upravo iz prvih razloga podizati raspravu sada oko pojedinih točaka, pa ću si dozvoliti samo jedno pitanje, jer baš bode u oči. Nisam imao prilike, a pratio sam dosta rad vijeća u prošlom mandatu, dobiti odgovor. Koliko smo mi to sudskih procesa imali i sličnih da je utrošeno 200.000,00 kn za odvjetničke troškove, da li su išli na jednu odvjetničku kuću ili na više apsolutno je svejedno. Mislim da je to značajan iznos, pa me zanima s kime se sporimo, temeljem čega, da li smo tuženi, da li utužujemo?

Obzirom da sam imao prigodu neki dan biti prisutan na vještačenju prostora koji je u vlasništvu Grada Samobora, a na korištenju po ugovoru naše političke stranke, gdje mi je dosta nesuvislo izgledalo sve to, pa me zanima upravo ovaj iznos od 200.000,00 kn.

MIRAN ŠOIĆ - Molim gradonačelnika gosp. Krešu Belja da da odgovor.

KREŠO BELJAK - Evo, nisam se pripremao, jer sam mislio da će ovo biti doista svečana sjednica kako konstituirajuće jesu, pa ću kasnije u govoru čestitati svima i sve ono što ide po protokolu.

Odgovor na ovo pitanje, koje je izvan ovog protokola, će uvaženi gosp. vijećnik dobiti pismenim putem.

MIRAN ŠOIĆ - Znači na sljedećoj sjednici će dobiti pisani odgovor.

S obzirom da se više nitko ne javlja za riječ zaključujem raspravu i dajem na glasovanje Prijedlog godišnjeg izvještaja o izvršenju Proračuna Grada Samobora za 2016. godinu.

Nakon provedenog glasovanja Gradsko vijeće Grada Samobora većinom glasova (17 "za" i 7 "suzdržan") donijelo sljedeći

GODIŠNJI IZVJEŠTAJ

o izvršenju Proračuna Grada Samobora za 2016. godinu u tekstu kao što je dan u materijalima za sjednicu.

 Tekst Godišnjeg izvještaja prilaže se ovom zapisniku i njegov je sastavni dio.

AD6.)

 **MIRAN ŠOIĆ** - Prelazimo na šestu točku dnevnog reda - Prijedlog zaključka o izboru Odbora za statutarno - pravna pitanja.

Da li 1/3 vijećnika ima prijedlog?

**MAJA GRAČANIN** - Imamo. Mi, gradski vijećnici Petra Babojelić, Maja Gračanin, Ivan Horvat, Davor Daničić, Miran Šoić, Franjo Štefanić, Irena Kapor, Ivana Šolčić i Miljenko Bišćan imamo potpise za članove Odbora za statutarno – pravna pitanja, te predlažemo:

1. Krešu Sokolovića, za predsjednika
2. Sandru Šelja, za članicu
3. Tomislava Šapića, za člana
4. Žarka Adameka, za člana
5. Zlatka Rešetara, za člana

Prijedlog imamo i u pisanom obliku vlastoručno potpisan od 9 vijećnika, i prilažem ga Zapisniku.

MIRAN ŠOIĆ - Otvaram raspravu.

S obzirom da se nitko ne javlja za riječ zaključujem raspravu i dajem na glasovanjePrijedlog zaključka o izboru Odbora za statutarno-pravna pitanja.

Nakon provedenog glasovanja Gradsko vijeće Grada Samobora većinom glasova (23 "za" i 1 "protiv") donijelo sljedeći

**ZAKLJUČAK**

**o izboru Odbora za statutarno-pravna pitanja**

**I.**

U Odbor za statutarno - pravna pitanja Gradskog vijeća Grada Samobora, za mandatno razdoblje Gradskog vijeća, izabrani su:

1. Krešo Sokolović, Ivana Mažuranića 76, Samobor, za predsjednika
2. Žarko Adamek, Stjepana Oreškovića 2, Samobor, za člana
3. Sandra Šelja, Ljudevita Gaja 6, Bregana, za članicu
4. Tomislav Šapić, Vladimira Nazora 1, Bregana, za člana
5. Zlatko Rešetar, Ivana Trnskog 14, Samobor, za člana

**II.**

 Ovaj zaključak stupa na snagu danom donošenja, a objavit će se u Službenim vijestima Grada Samobora.

**AD7.)**

 **MIRAN ŠOIĆ -** Prelazimo na sedmu točku dnevnog reda - Prijedlog zaključka o izboru Odbora za dodjelu nagrada i priznanja.

Molim gđu Anu Vlah, pročelnicu Gradske službe da da uvodno obrazloženje i iznese prijedlog Odbora za izbor i imenovanja.

ANA VLAH - Ova točka također nije uobičajena za konstituirajuću sjednicu, ali s obzirom na vrijeme u kojem se nalazimo, bliži nam se svečana sjednica povodom Dana grada koja će se održati treće subote u mjesecu listopadu. Uobičajeno je da se na toj svečanoj sjednici dodjeljuju nagrade Grada Samobora. Pretpostavljam da većina od vas zna da mi godišnje u pravilu dodjeljujemo pet nagrada Grada, biramo počasnog građanina Grada Samobora i dodjeljujemo jednu do dvije nagrade za životno djelo. Kako bi to sve bilo spremno u mjesecu rujnu, odnosno kako bi dodjela svečana mogla biti povodom Dana grada u listopadu, vrijeme je da se raspiše natječaj. Natječaj po našoj Odluci o javnim priznanjima, može raspisati samo Odbor. U ovaj Odbor predlažu se svega četiri mjesta, tri mjesta su, hajdemo reći, po sili odluke, pa su tako predsjednik i potpredsjednici Gradskog vijeća, u ovom slučaju gosp. Miran Šoić kao predsjednik automatski postaje predsjednik Odbora i dva potpredsjednika postaju članovi. Mi smo u ovom slučaju izabrali samo jednog potpredsjednika, a drugog ćemo izabrati na idućoj sjednici Gradskog vijeća, tako da će taj potpredsjednik automatski postati i član Odbora za dodjelu nagrada i priznanja.

Odbor za izbor i imenovanje predložio je:

1. Mirana Šoića, za predsjednika
2. Maju Gračanin, za članicu
3. Vida Vrbančića, za člana
4. Snježanu Drenški, za članicu
5. Franju Bedeničića, za člana
6. Nikolu Tomljenovića, za člana
7. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi ćemo vrlo brzo sazvati sjednicu na kojoj će se utvrditi tekst natječaja, a kojeg ćemo potom objaviti u javnim glasilima i ulazimo u tu klasičnu proceduru za predlaganje kandidata za dodjelu javnih priznanja Grada Samobora.

MIRAN ŠOIĆ - Otvaram raspravu.

S obzirom da se nitko ne javlja za riječ zaključujem raspravu i dajem na glasovanjePrijedlog zaključka o izboru Odbora za dodjelu nagrada i priznanja.

Nakon provedenog glasovanja Gradsko vijeće Grada Samobora jednoglasno je (24 "za") donijelo sljedeći

**ZAKLJUČAK**

**o izboru Odbora za dodjelu nagrada i priznanja**

**I.**

 U Odbor za dodjelu nagrada i priznanja Gradskog vijeća Grada Samobora, za mandatno razdoblje Gradskog vijeća, izabrani su:

1. Miran Šoić, Giznik 2, Samobor, za predsjednika
2. Maja Gračanin, Đure Basaričeka 9/2, Bregana, za članicu
3. Vid Vrbančić, Klokočevec 92, Bregana, za člana
4. Snježana Drenški, Sunčani Put 8, Mala Rakovica, Samobor, za članicu
5. Franjo Bedeničić, Samoborska 28, Bregana, za člana
6. Nikola Tomljenović, 2 Odvojak I. Mažuranića 8, Samobor, za člana
7. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**II.**

 Ovaj zaključak stupa na snagu danom donošenja, a objavit će se u Službenim vijestima Grada Samobora.

**AD8.)**

 **MIRAN ŠOIĆ -** Prelazimo na osmu točku dnevnog reda - Ostale informacije.

Sukladno Poslovniku Gradskog vijeća Grada Samobora, u nekom vremenu od 30 minuta mogu trajati ostale informacije, s time da svaki onaj izvjestitelj koji daje svoje prijedloge ne može biti dulje od 10 minuta, a to su gradonačelnik, zamjenici gradonačelnika i pročelnici mogu dati informacije od interesa za Grad Samobor. O danim informacijama ne vodi se rasprava, već se primaju na znanje i na daljnjim raspravama se može onda otvoriti i dati pitanja na sljedećoj sjednici.

 Svaka sjednica Gradskog vijeća završit će ovom točkom i svatko tko želi, moći će nešto kratko reći u trajanju od 10 minuta.

Pozivam gosp. gradonačelnika Grada Samobora da nam se obrati s nekoliko riječi.

 **KREŠO BELJAK** - Poštovane dame i gospodo, uvaženi gradski vijećnici i gradske vijećnice, poštovani gosp. novoizabrani predsjedniče Gradskog vijeća, dopustite mi da u svoje ime i u ime mojih zamjenika gđe Sanje Horvat Iveković i gosp. Željka Staneca, ali i u ime kompletne gradske uprave Grada Samobora, pročelnika koji su danas svi ovdje, zaželim sve najbolje u radu i od srca čestitam svima vama posebno naravno predsjedniku i potpredsjednicima Gradskog vijeća, ali isto tako svima vama izabranim vijećnicima Gradskog vijeća Grada Samobora.

 Ova današnja sjednica je protokolarna, konstituirajuća i već prva će biti radna u pravom smislu riječi.

 Čestitam posebno svima vama koji ste po prvi puta izabrani za gradske vijećnike, takvih ima u ovom sastavu dosta, puno. Želim vam poručiti da će gradska uprava Grada Samobora samnom na čelu, posebno vama koji ste novi u Gradskom vijeću, biti apsolutno na usluzi, kako bi u najkraćem vremenu naučili kako funkcionira Grad, kako funkcionira Gradsko vijeće, kako funkcionira gradska uprava, kako funkcioniraju gradska poduzeća,kako funkcionira prije svega gradski proračun, koji je temeljni dokument i na temelju čega se, koji predstavlja praktički okosnicu, odnosno temelj kompletnog djelovanja i života grada Samobora.

 Želim vam poručiti, svima koji ne znate, da je Samobor najjači i najbolji grad u Hrvatskoj, upravo zahvaljujući najjačoj gradskoj upravi, zahvaljujući našim poduzetnicima koji izdašno pune gradski proračun, ali isto tako zahvaljujući najtransparentnijoj i najboljoj gradskoj upravi u Republici Hrvatskoj, što nam je potvrđeno s puno razina, sa svih razina, sa svih institucija, a ponajviše svi smo zajedno ponosni od institucije Državne revizije koja nam već treću godinu za redom daje bezuvjetni nalaz, čime se rijetko koji grad u Hrvatskoj može pohvaliti, odnosno s kojim se nitko ne može pohvaliti, jer poneki grad i poneka općina ili županija dobije bezuvjetni nalaz, ali tri godine zaredom to ne uspijeva baš bilo kome.

 Dakle, izabrani ste za gradske vijećnike najboljeg grada u Hrvatskoj i najbolje gradske uprave u Hrvatskoj. Stvari funkcioniraju vrlo jednostavno, a s druge strane dosta komplicirano. Pročelniku Radovaniću se zahvaljujem na uvodnom dijelu, bio je vrlo kratak, možda se vama činilo da je dug, ali vidjet ćete već na sljedećim sjednicama da je ovo danas bilo vrlo kratko i vrlo sažeto. Za sve što vas zanima, govorim naravno onima koji su prvi puta izabrani, stojim osobno na raspolaganju, isto kao što stoje osobno na raspolaganju svi pročelnici i sve gradske službe. Za sljedeću sjednicu ćemo vam pripremiti kratku shemu, kako biste shvatili, znam da je svaki početak težak i znam da vam je teško percipirati, razumjeti sve što se događa i da ono što znate o djelovanju Grada Samobora uglavnom velika većina vas novih zna s društvenih mreža ili iz medija ili iz ulice, a to naravno nema veze s istinom i s pravim poslovanjem Grada Samobora.

 Ispričavam se medijima, nisam mislio na taj način. Eto, događa se i meni greška, uzbuđen sam pogotovo kada govorim, pred meni, najdražim gradskim vijećem najdražeg grada. Isprike.

 Često pojedine stvari koje slušate, jednostavno ne da nemaju veze s istinom, nego teško je jednostavno iz perspektive nekoga tko ne razumije i tko nije tu radio, uopće percipirati kako je kompliciran ovaj posao i kako gradska uprava u principu djeluje s tisuću prepreka. Nadam se, toplo se nadam, da ćete svi sudjelovati u radu i da ćemo nastaviti demokratsku proceduru i demokratsku tradiciju koju Grad Samobor i Gradsko vijeće Grada Samobora gaji posebno u zadnjih četiri godine. Toplo se nadam da će vijećnici opozicije dolaziti na sjednice, jer u zadnje dvije ili tri godine to nije bio slučaj. Dakle, gosp. Skendrović je u pravu kad je suzdržan, jer ne može glasovati za nešto u čemu nije sudjelovao, kako je rekao da ova postava nije sudjelovala, ali prošla postava uopće nije sudjelovala, uopće nisu dolazili, meni je jako žao zbog toga. Nadam se da ćete vi dolaziti i da ćete biti prava konstruktivna opozicija još dugi niz godina.

 Hvala vam još jednom svima na ovako lijepom odazivu, vidimo se već 12. srpnja, nadam se da nam ljeto neće biti prevruće, naši radovi gradske uprave i sve ono što se događa je u punom jeku i u punom toku. Pozivam vas sve skupa da već za Dan grada obiđemo sva gradska gradilišta i da vidite kako sve to skupa funkcionira i nadam se da ćemo bez obzira na stranačke podjele, ponavljam, nastaviti demokratsku tranziciju i tradiciju svega onoga po čemu je Samobor nadaleko poznat i po čemu smo najbolji.

 Eto, do sada nije bilo upadanja u riječ, vidim da će od sada to biti, tako da se vrlo veselim konstruktivnim dijalozima i raspravama. Hvala vam lijepa i čestitke još jednom.

**MIRAN ŠOIĆ** - Zahvaljujem se našem gradonačelniku i saborskom zastupniku na toplim riječima.

 Da li se netko još javlja za riječ?

 Ako nema ja se zahvaljujem, inače nije uobičajeno da iza visokog ovakvog govornika govore dalje, međutim molim gđu Vlah da kaže nekoliko tehničkih stvari još.

 **ANA VLAH** - Samo još nekoliko tehnikalija i onda smo gotovi, čak i prije nekakvog vremena koje smo predvidjeli za ovu sjednicu.

Još jednom čestitam svima od srca i nadam se da će vaš mandat biti aktivan i da će počivati na načelima demokracije i uvažavanja mišljenja, i naravno na odredbama našeg Poslovnika Gradskog vijeća Grada Samobora.

 Statut i Poslovnik smo vam podijelili u materijalima za ovu sjednicu, tako da vas pozivam da to malo prelistate, to će vama koristiti, kako bi zapravo znali s kojim oruđem raspolažete i na koji način možete aktivno i sadržajno sudjelovati u radu na sjednicama.

 Pozivam vas isto tako da ove prisege koje su bili ispred vas, koje ste dobili, potpišete i predate ovdje gđi Nadi Gorišek i meni. Isto tako vas pozivam da, ako slučajno niste do sada popunili upitnike i predali ih na Urudžbeni, da to učinite danas ili u nekakvom idućem razdoblju. Inače upitnici su osnova temeljem koje će vam se isplaćivati i vijećnička naknada, tako da molim da su podaci točni, osobiti brojevi žiro-računa.

 Imamo dosta problema na terenu kod dostave materijala, materijal se ponovno dostavljaju u pisanom obliku. Materijal će vjerojatno iduće godine ići, ako ćemo imati postupak za tablete, ali vas pozivam da ako nemate poštanske sandučiće da ih probate osigurati, kada padne kiša materijal se strašno namoči i naši ga dostavljači nemaju gdje ostaviti. Stoga vas pozivam da nam osigurate uvjete za dostavu materijala.

 **MIRAN ŠOIĆ** - Zahvaljujem se svima vama na suradnji i radu i na konstituiranju. Vidimo se uskoro, 12. srpnja, na drugoj sjednici Gradskog vijeća.

S obzirom da se više nema rasprave, i da smo već nemirni, sve vas zajedno pozivam na kratko druženje uz kavu i kolače u slastičarnicu U prolazu, da proslavimo i obilježimo konstituiranje Vijeća i zajednički porazgovaramo o našem radu.

**Dovršeno u 12.16 sati.**

## ZAPISNIČARKA PROČELNICA PREDSJEDNIK

**Nada Gorišek Ana Vlah, dipl.iur. Miran Šoić**